钦定古今图书集成/明伦汇编/官常典/第789卷 > 李寿朋
## 钦定古今图书集成/明伦汇编/官常典/第789卷 > 李寿朋

按《宋史李若谷传》，若谷子淑，淑子寿朋，字延老。庆历
初，与弟复圭同试学士院，赐进士出身，判吏部南曹。
使行诸陵，奏言：“昭宪皇后诞育二圣，为国文母，独以
合葬安陵，不及时祭，请更其礼。”从之。迁群牧判官，击
断敏甚。皇城卒逻其纵游无度，出知汝州。尽推职田
之入归前守杨畋。畋死，又经理其家。以饥岁营州廨
“劳民”，降为荆门军。历开封府推官、户部判官、知凤翔
府、沧州。沧地震，坏城郭帑庾。寿朋以席为屋，督吏采
缮葺，未数月，复其旧。括芜田三万顷，纵民耕，择其壮
者使习兵。河方北涌，随塞之，故道狭，寿朋度必东溃，
谕居人徙避，后三县四镇果垫焉。司马光出使，荐其
能，加直史馆。入直舍人院、同修起居注，进户部、盐铁
副使。性疏隽任侠，奉祠西太一宫，饮酒食肉如常时，
暴得疾卒。诏中使抚其孥，赐白金三百两。